钦定古今图书集成/明伦汇编/闺媛典/第050卷 > 葛通甫妻月娥
## 钦定古今图书集成/明伦汇编/闺媛典/第050卷 > 葛通甫妻月娥

按《明外史列女传》：月娥，西域人，元武昌尹职马禄丁
女，芜湖葛通甫妻。少聪慧，听诸兄诵说经史，辄通其
义。及嫁，事上抚下，一秉礼法。长姒卢率诸妇，诸女悉
受其教。太祖渡江之六年，伪汉兵自上游而下。卢曰：
“太平有城郭，且严兵以守，可恃。”使月娥挟诸妇女往
避之。未几，寇至，城陷，月娥叹曰：“吾生诗礼家，可失节
于贼耶？”抱幼女赴水死。诸妇女惊曰：“姆既死，吾侪可
后之哉？”相率投水者九人。方盛暑，尸七日不浮，颜色
皆如生。乡人于故居之南作巨穴同葬，题曰“十女墓。”
娥弟丁鹤年幼通经史，皆娥口授也。后通甫与长姒
皆死于寇。